Mini-span pak Proteas | News24
Mini-span pak Proteas
Graeme Smith, voormalige Suid-Afrikaanse krieketkaptein, saam met Nazlee Aysen, hoof van die Kimberley Islamic School, en die lede van die KFC-mini-krieketspan wat op 8 Desember op Nuweland in Kaapstad teen die Proteas te staan sal kom. Foto: Christiaan Cloete
'n Mini-krieketspan van die Kimberley Islamic School is een van vier spanne wat op Donderdag 8 Desember die land se mees gedugte krieketspan, die Proteas, op Nuweland in Kaapstad die stryd sal aansê.
Dit kom nadat die skool die KFC Mini Cricket Kids vs Proteas Tour-kompetisie gewen het.
Die Proteas sal op dieselfde dag ook 'n vriendskaplike wedstryd teen die Springbokke speel.
Die span en hul afrigter sal volgens Nazlee Aysen, hoof van Kimberley Islamic School, op 7 Desember na Kaapstad vlieg en weer op 10 Desember terugkeer.
Dit is die vierde agtereenvolgende jaar dat KFC die nasionale kompetisie aanbied.
Volgens Shawn Bellugi, 'n woordvoerder vir die KFC-mini-krieketprogram, is dit die grootste voetsoolvlak-sportontwikkelings­program in Suid-Afrika en ook 'n noodsaaklike bousteen vir die ontwikkeling van krieket in die land.
Daar is volgens hom 114 000 kinders van meer as 5 500 skole by KFC se mini-krieketprogram betrokke. Hulle word deur bykans 9 000 vrywilligers afgerig.
Die voormalige Suid-Afrikaanse krieketkaptein Graeme Smith was Maandag (28/11) in Kimberley om die span van die Kimberley Islamic School voor hul kragmeting touwys te maak.
Smith het op sy besoek gesê dit is wonderlik om soveel geesdrif oor krieket te sien.
"As iemand wat 15 jaar lank professioneel krieket gespeel het en 11 jaar lank die kaptein van die Proteas was, wil ek nie sien dat die sport uitsterf nie," het hy gesê.
"Hier is baie goeie afrigters en 'n mens kan regtig sien dat die kinders blootstelling aan krieket gehad het," was sy mening.